Алианс за **мултилатерализъм**

**Декларация**

**Укрепване на многостранната архитектура на здравеопазването**

Пандемията от COVID-19, вече отне живота на над 470 000 души и представлява предизвикателство за нашите общества, изисква още по-тясно международно сътрудничество и глобална солидарност. Тя ни напомня колко важни са многостранните институции за нашето колективно здраве, просперитет и сигурност.

Подкрепяме напълно Световната здравна организация (СЗО) в ролята ѝ да координира отговора в областта на общественото здраве, както и ООН и другите международни и регионални организации като цяло, в прилагането на координиран и съгласуван глобален отговор на по-дълбоките социално-икономически последици от кризата.

Подкрепяме по-специално дейността на СЗО, многостранните здравни фондове (GAVI - Световният алианс за ваксини и имунизации, Unitaid – Международния фонд за закупуване на лекарства, Глобалния фонд за борба със СПИН, туберкулоза и малария) и други публични и частни субекти, с цел ускоряване на разработването и осигуряване на справедлив и универсален достъп до лечение, диагностика и ваксини, както и за укрепване на системите на здравеопазване, особено в най-уязвимите държави, благодарение на инициативата за ускоряване на достъпа до инструменти срещу COVID-19 (ACT).

Споделяме също така необходимостта да извлечем всички възможни поуки от колективното управление на настоящата здравна криза, да предприемем необходимите мерки за укрепване на многостранната здравна архитектура и да гарантираме, че светът ще бъде по-добре подготвен за следващи пандемии.

В този контекст приветстваме решението, взето с резолюцията „Борба с COVID-19“ и приета с консенсус на Седемдесет и третата Световна здравна асамблея, във възможно най-ранния подходящ момент и след консултация с държавите членки да бъде иницииран процес на безпристрастна, независима и всеобхватна оценка за преглед на натрупания опит и на извличане на поуки от дадения международен здравен отговор, като се разгледа по-специално ефективността на механизмите, с които СЗО разполага, функционирането на МЗП (Международните здравни правила) и състоянието на прилагане на съответните препоръки от предишните комисии за преглед на МЗП.

Докато очакваме резултатите от тази оценка, бихме искали да започне обсъждането на конкретни предложения за подобряване на колективната готовност и капацитет за действие при управление на кризи свързани със здравето и за ефективно укрепване на координиращата роля на СЗО.

Съгласни сме да работим по следните приоритети:

**1. Укрепване на националните здравни системи, за да се осигури по-добра устойчивост на страните към кризи в здравеопазването и да се поддържа достъп до основни здравни услуги.**

Подкрепяме дневния ред за трансформация на СЗО с цел укрепване офисите на СЗО в на 149 страни и региони, за да подпомогнем държавите, като започнем от най-уязвимите, да развият своите здравни системи. Отново потвърждаваме необходимостта от колективна мобилизация за осигуряване на универсално здравно покритие, което допринася за по-голяма устойчивост в условията на здравни кризи. Потвърждаваме важността от обсъждане на начините за насочване на по-стабилни ресурси за укрепване на системите на здравеопазване, предотвратяване на пандемии и осигуряване на основни услуги, особено в най-слабо развитите държави. В тази връзка, съгласуването на действията на донорите с националните стратегии и координацията между донорите са основни приоритети, особено в контекста на Мрежата „Снабдяване за здраве“ (P4H) и платформата на ООН „Международно здравно партньорство“ (UHC 2030), с ангажирането на СЗО и Световната банка.

**2. Укрепване на прилагането на МЗП и засилване на отговорността на държавите – страни по конвенцията, които са отговорни за тяхното прилагане.**

*Международните здравни правила* (МЗП) са основният инструмент на разположение на международната общност за предотвратяване на сериозни рискове за общественото здраве, които имат потенциал да прехвърлят националните граници и които представляват заплаха за целия свят. Кризата с COVID-19, обаче, изведе наяве неравномерното им прилагане от 196-те държави – страни по конвенцията, и показа, че те са обект на различно тълкуване. Днес много държави страни по МЗП, не се съобразяват изцяло с тях и нямат капацитет да предотвратяват, установяват и предприемат ответни действия срещу важни рискове за здравето. Необходимо е да се обърне внимание на укрепването на капацитета на СЗО във връзка с прилагането на МЗП, особено на възможността за осигуряване на капацитет на СЗО да контролира прилагането на МЗП.

**3. Подобряване на системата за нотификация в случай на риск за общественото здраве съгласно изискванията на МЗП.**

Сегашната система няма ясно диференцирани степени на тревога. Нотифицирането често е незадоволително, а понякога пристига и твърде късно, например, поради различните възможности на отделните държави участници. СЗО няма правомощия за проверка, за да гарантира, че държавите – страни по конвенцията, ще я уведомят в посочения 24-часов срок. Призоваваме да се проучат всички възможни начини за повишаване на ефективността на сегашната система, като например засилване на правомощията на Комитета за извънредни ситуации или създаване на междинни степени на тревога, за да се осигури своевременно финансиране или разполагане на персонал, както препоръчва Съветът за мониторинг на глобалната готовност в първия си доклад от септември 2019 г. Може да се въведе и максимална степен на тревога, която да даде правно основание за термина „пандемия“.

В тази връзка, подкрепяме приемането на резолюцията „Засилване на готовността за извънредни ситуации в здравеопазването: прилагане на Международните здравни правила (2005)“ от Седемдесет и третата световна здравна асамблея, която изисква от Генералния директор на СЗО да проучи, след консултации с държавите членки, допълнителни механизми за предупреждение на международната общност за сериозността и/или мащаба на извънредната ситуация в областта на общественото здраве, с оглед мобилизиране на жизненоважна помощ и улесняване на международното сътрудничество.

**4. Цялостен подход към световното здравеопазване, който отчита все по-силните връзки между здравето на хората и животните в контекста на кризата с биологичното разнообразие.**

Според СЗО, 75% от новите инфекциозни заболявания при хората са от зоонотичен произход. За да се намали рискът от появата на нови вируси и предаването им от животни на хора, призоваваме за отстраняване на първопричините за зоонотичните заболявания с цел предотвратяване на бъдещи пандемии. Продължаваща загуба на биоразнообразие застрашава жизненоважния принос на природата за хората и планетата и значително увеличава риска от поява, предаване и разпространение на инфекциозни заболявания от дивата природа и домашните животни към хората.

Отчитаме факта, че здравето на хората, животните, растенията и екосистемите са взаимозависими и потвърждаваме валидността на подхода „Едно здраве“ - интегриран подход, който насърчава сътрудничеството по опазване на околната среда със секторите на здравеопазване при хората, животните и растенията, както е посочено в Берлинските принципи относно „Едно здраве“, разработени през октомври 2019 г. Подкрепяме съвместната работа на СЗО, ФАО и Световната организация за здравеопазване на животните (OIE), като в това отношение приветстваме тяхното „Тристранно ръководство за справяне със зоноотични заболявания в държавите“. Тази тристранна дейност следва да бъде задълбочена и да получи по-широка видимост.

**5. Подобрен финансов резерв за маневриране за СЗО.**

СЗО е силно зависима от доброволните вноски от държавите членки и от недържавни организации. Отново потвърждаваме необходимостта да се обмисли как да се привлекат по-устойчиви ресурси към СЗО и необходимостта от готовност и реакция при извънредни ситуации, свързани със здравето.

Въз основа на работните приоритети, посочени в тази декларация, възнамеряваме да участваме конструктивно в предстоящите дискусии за укрепване на многостранната архитектура на здравеопазването по време на следващото Общо събрание на ООН и следващата сесия на Световната здравна асамблея, както и във всички други международни форуми по темата.